Rosa Lund (EL), 2024-02-23:
Der er meget i vejen med procedurerne for tildeling af dansk statsborgerskab.
Så langt er jeg enig med forespørgerne, men også kun så langt.
Enhedslisten mener nemlig, at der tildeles alt for få danske statsborgerskaber.
Ifølge tal fra Danmarks Statistik var situationen allerede i 2022 den, at mere end 10 pct. af den voksne befolkning her i landet ikke havde dansk statsborgerskab og dermed ikke havde stemmeret til Folketinget.
I den kommune, vi befinder os i lige nu, var tallet i 2022 tæt på at runde de 20 pct., altså kan hver femte voksne indbygger her i København ikke stemme, når der er folketingsvalg.
Urimelighederne ved tildeling af dansk statsborgerskab begynder allerede ved, at hver enkelt ny statsborger skal have tildelt statsborgerskabet af Folketinget.
I alle de lande, vi normalt sammenligner os med, har politikerne fastlagt kriterierne for, hvordan man får statsborgerskab, og så sat embedsværket til at sagsbehandle.
I Danmark er det helt absurd 17 medlemmer af Folketingets Indfødsretsudvalg, der sagsbehandler.
Det er mildest talt
Det er jo grundlovens § 44, der gør, at det fungerer på den her måde, men det kunne godt fungere anderledes.
Udvalget træffer sine afgørelser bag lukkede døre, afslag bliver ikke begrundet, og der er ingen ankemuligheder.
Det er absurde procedurer, som i øvrigt ikke eksisterer nogen andre steder i vores retssystem.
Derfor er det jo ikke kun i forhold til Folketinget et helt særligt udvalg, som fungerer på sin helt egen og særlige måde, det er det også i forhold til vores retssystem.
Ingen andre steder foregår tingene bag helt lukkede døre; ingen andre steder er der ingen ankemuligheder, sådan som det gælder i forhold til statsborgerskab.
Det er helt urimelige krav.
I 2021 besluttede aftalepartierne S, V, LA og K, at en ansøger, der på et tidspunkt er blevet straffet med blot en kort betinget fængselsstraf, på livstid skal være udelukket fra at få dansk statsborgerskab.
Vi mener, at en fængselsstraf, betinget eller ubetinget, må være udstået på et tidspunkt.
Det er også sådan, det danske retssystem fungerer: Ingen er straffet for evigt.
En 70-årig skal ikke straffes for en dumhed, vedkommende begik som 20-årig.
Der stilles krav om at bestå sprogprøver og den såkaldte indfødsretsprøve, som nok er nemt for folk med en boglig uddannelse, men som kan være ekstremt svært eller helt umuligt for mennesker, der er kommet til Danmark med kort eller ingen skolegang, og som lider af ptsd eller andre langvarige funktionsnedsættelser.
Det er ærlig talt i min optik lidt snobbet, måske lidt overakademiseret, kan man sige.
Partierne bag indfødsretsaftalen har jo ellers haft travlt med at skælde ud på folk, der har taget en lang uddannelse, men de får altså en forlomme her i indfødsretsaftalen.
Indfødsretsudvalget har ganske vist mulighed for at give dispensation fra de her krav, men der gives kun meget få dispensationer i de her sager.
Der er mange andre krav, som efter vores mening i Enhedslisten er for høje og helt urimelige, men jeg kan simpelt hen ikke nå at liste alle de urimelige krav i indfødsretsaftalen op på den tid, jeg har her på talerstolen, så jeg vil slutte her og sige, at problemet ikke er, at Folketinget tildeler for mange statsborgerskaber, problemet er, at vi tildeler for få.
Tak for ordet.